Kirjoita selkeää, huoliteltua tekstiä. Älä missään nimessä käytä puhekielisiä ilmaisuja. Asiatyylinen kirjoittaminen ei kuitenkaan tarkoita, että tuotetaan tarkoituksella kapulakielistä tekstiä. Vältä liian pitkiä lauseita.

Työn täytyy olla johdonmukainen asiasisällön lisäksi myös ulkoasultaan. Noudata ohjeistusta kappalejaoista ja muista tekstin muotoiluseikoista.

Muiden tekstiä täytyy osata referoida eikä pelkästään kopioida. Myös lähteet täytyy merkitä ohjeistuksen mukaisesti.

Kuvien, kaavioiden yms. täytyy pääsääntöisesti mahtua yhdelle sivulle.

Pyri kirjoittamaan passiivimuodossa, erityisesti tiivistelmässä. Käytä tiivistelmässä oikeita aikamuotoja ja kiteytä koko työsi siinä, ja mainitse myös työn tavoite.

Pohdi, onko lyhenne-, termi-, tai käsiteluettelo tarpeellinen. Varsinaisessa tekstissä lyhenne kirjoitetaan sulkuihin auki, kun sitä käytetään ensimmäistä kertaa.

Mainitse johdannossa selkeästi tutkimusseminaarin (opinnäytetyön) tavoite ja yritä herättää lukijan mielenkiinto aiheeseen.

Myös yhteenvedossa täytyy mainita työn tavoite sekä käsitellyt asiat ja tulokset. Pohdi myös aiheen tulevaisuutta.

Liitteisiin tulee mahdollisesti jotain lisätietoa, joka ei ole aiheen ymmärtämisen kannalta välttämätöntä mutta johon tekstissä viitataan. Tänne tulee myös mahdollinen salainen materiaali.

Wikipedia ei ole suositeltava lähde. Käytä mieluummin Wikipediassa mainittuja lähteitä. Merkitse lähteet aina kun referoit toisten tekstiä. Huomioi, että lähdeviitteet merkitään tarkasti ohjeistuksen mukaan. Vältä suoria lainauksia.

Lähdeluettelo tulee aakkosjärjestykseen, ja sinne tulee tarkemmat tiedot lähteestä kuin itse tekstissä olevaan viitteeseen. Ohjeesta löytyy yksityiskohtaiset esimerkit eri lähteille. Huomioi verkkolähteissä, että viittauspäivä tulee näkyviin.

Työn nimen tulee johdatella aihepiiriin, mutta se ei sisällä ohjelmien, yritysten tms. nimiä.

Aseta johdannossa vain tavoitteita, älä paljasta siinä lopullista toteutusta.

Teoriaosuus käsittelee asioita yleisemmin ja laajemmin kuin mitä käytännön toteutusosio välttämättä vaatii. Tässä osuudessa käytetään paljon lähteitä.

Älä mene käytännön osuudessa liikaa yksityiskohtiin. Älä liitä lähdekoodia, jos siinä ei ole jotain todella nerokasta tai oleellista. Käytä mieluummin havainnollistavia kaavioita tai kuvia.